62022CJ0349
SENTENZA TAL-QORTI TAL-ĠUSTIZZJA (It-Tmien Awla)
16 ta’ Novembru 2023 (
*1
)
“Rinviju għal deċiżjoni preliminari – Artikolu 110 TFUE – Taxxi interni – Projbizzjoni tat-taxxi diskriminatorji – Taxxa fuq il-vetturi – Vetturi użati importati minn Stati Membri oħra – Applikazzjoni tar-rata ta’ taxxa differenti skont id-data ta’ reġistrazzjoni ta’ vettura fil-Portugall”
Fil-Kawża C‑349/22,
li għandha bħala suġġett talba għal deċiżjoni preliminari skont l-Artikolu 267 TFUE, imressqa mit-Tribunal Arbitral Tributário (Centro de Arbitragem Administrativa – CAAD) (it-Tribunal ta’ Arbitraġġ fil-Qasam Fiskali (Ċentru ta’ Arbitraġġ Amministrattiv – CAAD), il-Portugall)), permezz ta’ deċiżjoni tat‑23 ta’ Mejju 2022, li waslet fil-Qorti tal-Ġustizzja fil‑31 ta’ Mejju 2022, fil-proċedura
NM
vs
Autoridade Tributária e Aduaneira,
IL-QORTI TAL-ĠUSTIZZJA (It-Tmien Awla)
komposta minn N. Piçarra, President tal-Awla, M. Safjan u N. Jääskinen (Relatur), Imħallfin,
Avukat Ġenerali: N. Emiliou,
Reġistratur: A. Calot Escobar,
wara li rat il-proċedura bil-miktub,
wara li kkunsidrat l-osservazzjonijiet ippreżentati:
–
għal NM, minn P. Carido, advogado,
–
għall-Gvern Portugiż, minn P. Barros da Costa, A. Pimenta, A. Rodrigues u N. Vitorino, bħala aġenti,
–
għall-Kummissjoni Ewropea, minn M. Björkland u I. Melo Sampaio, bħala aġenti,
wara li rat id-deċiżjoni meħuda, wara li nstema’ l-Avukat Ġenerali, li taqta’ l-kawża mingħajr konklużjonijiet,
tagħti l-preżenti
Sentenza
1
It-talba għal deċiżjoni preliminari tirrigwarda l-interpretazzjoni tal-Artikolu 110 TFUE.
2
Din it-talba tressqet fil-kuntest ta’ tilwima bejn NM u l-Autoridade Tributária e Aduaneira (l-Awtorità Fiskali u Doganali, il-Portugall) (iktar ’il quddiem l-“Awtorità Fiskali”) fir-rigward tal-avviż ta’ ħlas tat-taxxa fuq il-vetturi (iktar ’il quddiem it-“taxxa”) prevista mill-Código do Imposto sobre Veículos (il-Kodiċi tat-Taxxa fuq il-Vetturi) u li jirrigwarda vettura importata fil-Portugall minn NM.
Il-kuntest ġuridiku
3
L-Artikolu 2(1)(a) tal-Kodiċi tat-Taxxa fuq il-Vetturi, intitolat “Kamp ta’ applikazzjoni oġġettiv”, jipprovdi:
“Il-vetturi li ġejjin huma suġġetti għat-taxxa:
a)
Il-vetturi bil-mutur ħfief intiżi għat-trasport ta’ passiġġieri, fejn jitqiesu bħala tali l-vetturi li l-piż gross tagħhom ma jaqbiżx it-3 500 [kilogramma (kg)] u li l-kapaċità tagħhom ma jaqbiżx id-9 siġġijiet, inkluż dak tax-xufier, li huma intiżi għat-trasport ta’ persuni”.
4
L-Artikolu 3(1) ta’ dan il-kodiċi, intitolat “Kamp ta’ applikazzjoni suġġettiv”, jipprevedi:
“Huma responsabbli għall-ħlas tat-taxxa l-operaturi awtorizzati, l-operaturi rikonoxxuti u l-individwi, hekk kif inhuma ddefiniti minn dan il-kodiċi, li jirrilaxxaw għall-konsum vetturi taxxabbli, jiġifieri l-persuni li f’isimhom tinħareġ id-dikjarazzjoni doganali ta’ vetturi.”
5
L-Artikolu 5 tal-imsemmi kodiċi, intitolat “Fatt taxxabbli”, huwa fformulat kif ġej:
“1 –   Il-manifattura, l-assemblaġġ, l-introduzzjoni jew l-importazzjoni fit-territorju nazzjonali ta’ vetturi taxxabbli suġġetti għal obbligu ta’ reġistrazzjoni fil-Portugall jikkostitwixxu fatti taxxabbli.
[…]
3 –   Għall-finijiet ta’ dan il-kodiċi:
a)
‘introduzzjoni’, tfisser id-dħul fit-territorju nazzjonali ta’ vettura li toriġina minn Stat Membru ieħor tal-Unjoni Ewropea jew li tqiegħdet f’ċirkulazzjoni libera f’dan l-Istat Membru ieħor”.
6
L-Artikolu 6 tal-istess kodiċi, intitolat “Eżiġibbiltà”, jipprovdi:
“1 –   Fil-każijiet imsemmija fil-paragrafu 1 tal-artikolu preċedenti, it-taxxa ssir eżiġibbli fil-mument tar-rilaxx għall-konsum, fejn dan jitqies li jkun seħħ:
[…]
b)
Mas-sottomissjoni tad-dikjarazzjoni doganali ta’ vetturi għall-individwi.
[…]
3 –   Ir-rata tat-taxxa li għandha tiġi applikata hija dik fis-seħħ fil-mument meta din issir eżiġibbli.”
7
Skont l-Artikolu 7(1)(a) tal-Kodiċi tat-Taxxa fuq il-Vetturi, intitolat “Rati normali – vetturi”:
“ I – Il-lista A, iktar ’il quddiem, tistabbilixxi l-ammont tat-taxxa skont il-komponenti ċilindrata u ambjent, u għandha tapplika għall-vetturi li ġejjin:
a)
Il-vetturi bil-mutur intiżi għat-trasport ta’ passiġġieri”.
8
Fil-verżjoni tiegħu li jirriżulta mil-Lei n.o 82‑D/2014 que procede à alteração das normas fiscais ambientais nos sectores da energia e emissões, transportes, água, resíduos, ordenamento do território, florestas e biodiversidade, introduzindo ainda um regime de tributação dos sacos de plástico e um regime de incentivo ao abate de veículos em fim de vida, no quadro de uma reforma da fiscalidade ambiental (il-Liġi Nru 82‑D/2014, dwar l-emenda tar-regoli fiskali fil-qasam ambjentali fis-setturi tal-enerġija u tal-emissjonijiet, tat-trasporti, tal-ilma, tal-iskart, tal-ippjanar tat-territorju, tal-foresti u tal-biodiversità, u li tintroduċi skema ta’ taxxa tal-boroż tal-plastik kif ukoll skema ta’ inċentivi ta’ skrappjar għall-vetturi bil-mutur li waslu fi tmiem l-użu tagħhom fil-kuntest ta’ riforma tal-fiskalità ambjentali) tal‑31 ta’ Diċembru 2014 (Diário da República, l-ewwel serje, Nru 252, tal‑31 ta ‘ Diċembru 2014), fis-seħħ bejn l‑1 ta’ Jannar 2015 u l‑31 ta’ Diċembru 2020 (iktar ’il quddiem il-“Liġi Nru 82‑D/2014”), l-Artikolu 8(1)(d) tal-Kodiċi tat-Taxxa fuq il-Vetturi, intitolat “Rati intermedji – vetturi”, kien jipprevedi:
“Rata intermedja, ekwivalenti għall-perċentwali indikati hawn taħt tat-taxxa li tirriżulta mill-applikazzjoni tal-lista A tal-paragrafu 1 tal-artikolu preċedenti, għandha tapplika għall-vetturi li ġejjin:
d)
25 % għall-vetturi bil-mutur ħfief intiżi għat-trasport ta’ passiġġieri mgħammra b’magni ibridi li jistgħu jiġu ċċarġjati billi l-batterija tagħhom tiġi konnessa mal-provvista tal-elettriku u li għandhom awtonomija minima, bil-modalità elettrika, ta’ 25 kilometru.”
9
Fil-verżjoni tiegħu li jirriżulta mil-Lei n.o 75‑B/2020, Orçamento do Estado para 2021 (il-Liġi Nru 75‑B/2020, dwar il-Baġit tal-Istat għas-Sena 2021), tal‑31 ta’ Diċembru 2020 (Diário da República, l-ewwel serje, Nru 253, tal‑31 ta’ Diċembru 2020), fis-seħħ mill‑1 ta’ Jannar 2021 (iktar ’il quddiem il-“Liġi Nru 75‑B/2020”), l-Artikolu 8 tal-Kodiċi tat-Taxxa fuq il-Vetturi, intitolat “Rati intermedji – vetturi bil-mutur”, jipprovdi, fil-paragrafu 1(d) tiegħu:
“Rata intermedja, ekwivalenti għall-perċentwali indikati hawn taħt tat-taxxa li tirriżulta mill-applikazzjoni tal-lista A tal-paragrafu 1 tal-artikolu preċedenti, għandha tapplika għall-vetturi li ġejjin:
[…]
d)
25 % għall-vetturi bil-mutur ħfief intiżi għat-trasport ta’ passiġġieri mgħammra b’magni ibridi li jistgħu jiġu ċċarġjati billi l-batterija tagħhom tiġi konnessa mal-provvista tal-elettriku u li għandhom awtonomija minima, ta’ 50 % u emissjonijiet uffiċjali inferjuri għal 50g ta’ CO2/km.”
10
L-Artikolu 11 tal-Kodiċi tat-Taxxa fuq il-Vetturi, intitolat “Rati – vetturi użati”, jipprovdi:
“1 –   It-taxxa imposta fuq il-vetturi li għandhom reġistrazzjoni Komunitarja definittiva attribwita minn Stat Membru ieħor tal-Unjoni Ewropea hija suġġetta għal kalkolu provviżorju skont ir-regoli ta’ dan il-kodiċi u fuqha jiġu applikati perċentwali ta’ tnaqqis, previsti fil-lista D, tat-taxxa li tirriżulta mil-lista rilevanti, li jieħdu inkunsiderazzjoni l-komponenti ċilindrata u ambjent, inkluża ż-żieda fil-piż prevista fl-Artikolu 7(3), u magħhom jiġu assoċjati d-deprezzament kummerċjali medju tal-vetturi fis-suq nazzjonali u t-tul ta’ ħajja utli li jifdal tal-vetturi rispettivament:
Lista D […]”
Il-kawża prinċipali u d-domanda preliminari
11
Fl‑14 ta’ Settembru 2018, vettura ħafifa mgħammra b’magna ibrida li tista’ tiġi ċċarġjata ġiet irreġistrata, għall-ewwel darba, fil-Ġermanja.
12
Fit-13 ta’ Settembru 2021, NM issottometta dikjarazzjoni doganali mal-awtorità doganali kompetenti u li kienet tirrigwarda din il-vettura bil-għan tar-rilaxx tagħha għall-konsum fil-Portugall.
13
L-awtorità doganali kompetenti kkalkolat l-ammont tat-taxxa li kellha titħallas minn NM billi bbażat ruħha fuq il-komponenti ċilindrata u ambjent (lista A) tal-imsemmija vettura kif ukoll fuq it-tul ta’ użu mill-ewwel reġistrazzjoni (lista D) tagħha. Meta wettqet dan il-kalkolu, hija stabbilixxiet li kellha tiġi applikata t-taxxa bir-rata sħiħa għal din il-vettura, li tikkorrispondi għal ammont ta’ EUR 2 928.28, u ħarġet avviż ta’ ħlas f’dan is-sens.
14
NM ħallas l-ammont tat-taxxa indikat mill-avviż ta’ ħlas li kien ġie kkomunikat lilu mill-awtorità doganali kompetenti. Sussegwentement, huwa ressaq, quddiem il-President tas-Centro de arbitragem Administrativa (iċ-Ċentru ta’ Arbitraġġ Amministrattiv, il-Portugall), talba għall-kostituzzjoni ta’ tribunal ta’ arbitraġġ bil-għan li jikkontesta l-imsemmi avviż ta’ ħlas.
15
It-talba mressqa minn NM ġiet trażmessa lit-Tribunal Arbitral Tributário (Centro de Arbitragem Administrativa – CAAD) (it-Tribunal ta’ Arbitraġġ fil-Qasam Fiskali (Ċentru ta’ Arbitraġġ Amministrattiv – CAAD), il-Portugall), li huwa l-qorti tar-rinviju.
16
Essenzjalment, NM isostni li, fid-data tal-ewwel reġistrazzjoni tal-vettura inkwistjoni fil-kawża prinċipali, fl‑14 ta’ Settembru 2018, l-Artikolu 8(1)(d) tal-Kodiċi tat-Taxxa fuq il-Vetturi, fil-verżjoni tiegħu li tirriżulta mil-Liġi Nru 82‑D/2014, kien fis-seħħ u li, skont dan l-artikolu, rata mnaqqsa ugwali għal 25 % tat-taxxa kienet applikabbli għall-vetturi ħfief mgħammra b’magna ibrida li tista’ tiġi ċċarġjata li kellha awtonomija minima, bil-modalità elettrika, ta’ 25 kilometru. Min-naħa l-oħra, fid-data li fiha ġiet sottomessa dikjarazzjoni doganali relatata ma’ din il-vettura, huwa applikabbli l-Artikolu 8(1)(d) tal-Kodiċi tat-Taxxa fuq il-Vetturi, fil-verżjoni tiegħu li tirriżulta mil-Liġi Nru 75‑B/2020. Issa, kuntrarjament għall-verżjoni ta’ dan l-artikolu fis-seħħ fl-2018, din id-dispożizzjoni ma tippermettix iżjed lill-vetturi li jkollhom karatteristiċi analogi għal dik inkwistjoni fil-kawża prinċipali biex jibbenefikaw mill-applikazzjoni ta’ rata mnaqqsa ugwali għal 25% ta’ din it-taxxa. Huwa jsostni li, konsegwentement, vettura li jkollha tali karatteristiċi u li tiġi inizjalment irreġistrata fi Stat Membru ieħor tal-Unjoni, li sussegwentement tiġi introdotta fil-Portugall, iġġarrab trattament sfavorevoli meta mqabbel ma’ dak li tirċievi vettura li jkollha karatteristiċi simili, iżda li tkun ġiet inizjalment akkwistata u rreġistrata fil-Portugall sa fejn din l-ewwel vettura ma tkunx tista’ tibbenefika mill-applikazzjoni tar-rata mnaqqsa ugwali għal 25% tal-imsemmija taxxa. B’hekk, fuq il-vetturi inizjalment irreġistrati fi Stat Membru ieħor tal-Unjoni jaqa’ piż finanzjarju iktar oneruż meta mqabbel mal-vetturi li jkollhom karatteristiċi simili u li inizjalment ikunu ġew irreġistrati fil-Portugall – liema fatt ma huwiex konformi mal-Artikolu 110 TFUE.
17
Min-naħa l-oħra, l-awtorità fiskali tenfasizza li l-fatt taxxabbli huwa l-introduzzjoni fit-territorju Portugiż ta’ vettura li f’dan it-territorju hija suġġetta għal obbligu ta’ reġistrazzjoni u li din it-taxxa ssir eżiġibbli malli din il-vettura tiġi rrilaxxata għall-konsum fil-Portugall. B’hekk, huwa biss f’din id-data li għandu jiġi evalwat jekk vettura speċifika tissodisfax, jew le, il-kriterji li jippermettulha tibbenefika mill-applikazzjoni tar-rata mnaqqsa ugwali għal 25% tat-taxxa. Barra minn hekk, l-awtorità fiskali ssostni li ma hemmx ksur tal-Artikolu 110 TFUE meta l-ammont tat-taxxa miġbura, mal-introduzzjoni fit-territorju Portugiż ta’ vettura użata provenjenti minn Stat Membru ieħor, ma jabiżx l-ammont residwu ta’ din it-taxxa inkluż fil-prezz ta’ vetturi użati simili li diġà huma rreġistrati fit-territorju nazzjonali – li huwa l-każ tal-ammont tat-taxxa li ġiet rikjesta fil-każ tal-vettura inkwistjoni fil-kawża prinċipali.
18
F’dawn iċ-ċirkustanzi, it-Tribunal Arbitral Tributário (Centro de Arbitragem Administrativa – CAAD) (it-Tribunal ta’ Arbitraġġ fil-Qasam Fiskali (Ċentru ta’ Arbitraġġ Amministrattiv – CAAD)) iddeċieda li jissospendi l-proċeduri quddiemu u li jagħmel lill-Qorti tal-Ġustizzja d-domanda preliminari li ġejja:
“L-Artikolu 110 TFUE jipprekludi li regola tad-dritt nazzjonali – li tikkonsisti fl-Artikolu 8(1)(d) tal-[Kodiċi tat-Taxxa fuq il-Vetturi] – li tnaqqas il-piż fiskali billi titlob biss 25% tat-[taxxa] favur vetturi ħfief ta’ passiġġieri li jissodisfaw kriterji ambjentali speċifiċi, tidħol fis-seħħ u tkun suġġetta għal applikazzjoni, fil-verżjoni tagħha fis-seħħ mill 1 ta’ Jannar 2021, iktar restrittiva mill-verżjoni li kienet fis-seħħ sa dak il-mument, kemm għal vetturi nazzjonali ġodda kif ukoll għal vetturi użati bi provenjenza minn Stati Membri oħra tal-Unjoni Ewropea, irreġistrati għall-ewwel darba fil-Portugall minn din id-data, li tagħti trattament fiskali ugwali bejn dawn il-vetturi, iżda li tagħti lok għal sitwazzjoni li tista’ titqies bħala waħda ta’ nuqqas ta’ ugwaljanza, bejn vetturi użati, bl-istess żmien ta’ użu, li jissodisfaw il-kriterji ambjentali inqas eżiġenti li kienu fis-seħħ preċedentement, iżda li ma jissodisfawx dawk tal-liġi l-ġdida, fejn (a) ġew ikkummerċjalizzati u rreġistrati oriġinarjament fil-Portugall qabel id-data tad-dħul fis-seħħ tal-verżjoni ġdida, fejn f’dan il-każ ikunu ntalbu jħallsu biss 25 % tal-valur tat-taxxa, li jista jinftiehem fis-sens li jirrifletti ruħu fil-prezz rispettiv ta’ tranżazzjoni bħala vetturi użati, jew (b) ġew irreġistrati fi Stat Membru ieħor f’data li fiha kienet fis-seħħ il-verżjoni preċedenti u ġew irrilaxxati għall-konsum fil-Portugall wara dik l-istess data, fil-każ li jħallsu 100 % tal-ammont tat-taxxa?”
Fuq id-domanda preliminari
19
Permezz tad-domanda preliminari tagħha, il-qorti tar-rinviju tistaqsi, essenzjalment, jekk l-Artikolu 110 TFUE għandux jiġi interpretat fis-sens li jipprekludi li, fid-data tar-rilaxx għall-konsum fi Stat Membru ta’ vettura li ġiet irreġistrata għall-ewwel darba fi Stat Membru ieħor, taxxa fuq il-vetturi tiġi kkalkolata skont ir-regoli applikabbli f’din id-data, filwaqt li verżjoni preċedenti tal-leġiżlazzjoni dwar din it-taxxa, li twassal sabiex tiġi applikata taxxa iktar dgħajfa u li minnha setgħu jibbenefikaw il-vetturi simili bl-istess karatteristiċi rilevanti bħal din il-vettura iżda li ġew irreġistrati għall-ewwel darba f’dan l-ewwel Stat Membru, kienet fis-seħħ fi żmien l-ewwel reġistrazzjoni ta’ din il-vettura.
20
Preliminarjament, għandu jitfakkar li, bla ħsara għal ċerti eċċezzjonijiet mhux rilevanti għal din il-kawża, it-tassazzjoni tal-vetturi bil-mutur ma ġietx armonizzata fuq il-livell tal-Unjoni. L-Istati Membri huma għalhekk liberi li jeżerċitaw il-kompetenza fiskali tagħhom f’dan il-qasam, bil-kundizzjoni li jeżerċitawha b’osservanza tad-dritt tal-Unjoni (sentenza tad‑19 ta’ Settembru 2017, Il‑Kummissjoni vs L‑Irlanda (Taxxa ta’ reġistrazzjoni), C‑552/15, EU:C:2017:698, punt 71 u l-ġurisprudenza ċċitata).
21
Barra minn hekk, skont ġurisprudenza stabbilita tal-Qorti tal-Ġustizzja, taxxa fuq il-vetturi bil-mutur miġbura minn Stat Membru waqt ir-reġistrazzjoni ta’ tali vetturi bil-għan li jitqiegħdu fiċ-ċirkulazzjoni fit-territorju tiegħu la tikkostitwixxi dazju doganali u lanqas taxxa ta’ effett ekwivalenti għal dazju doganali fis-sens tal-Artikoli 28 u 30 TFUE. Barra minn hekk, tali taxxa lanqas ma tista’ tiġi evalwata fid-dawl tal-Artikolu 34 TFUE li jipprojbixxi restrizzjonijiet kwantitattivi fuq l-importazzjoni u miżuri li għandhom effett ekwivalenti għal tali restrizzjonijiet. Fil-fatt, taxxa bħal dik inkwistjoni fil-kawża prinċipali tikkostitwixxi taxxa interna u għandha għalhekk tiġi eżaminata fid-dawl tal-Artikolu 110 TFUE (sentenzi tas‑7 ta’ April 2011, Tatu, C‑402/09, EU:C:2011:219, punti 32 u 33 kif ukoll tas‑17 ta’ Diċembru 2015, Viamar, C‑402/14, EU:C:2015:830, punt 33 u l-ġurisprudenza ċċitata).
22
L-għan tal-Artikolu 110 TFUE huwa li jiġi żgurat il-moviment liberu tal-merkanzija bejn l-Istati Membri f’kundizzjonijiet normali ta’ kompetizzjoni. Din id-dispożizzjoni hija intiża li tneħħi kull forma ta’ protezzjoni li tista’ tirriżulta mill-applikazzjoni ta’ taxxi interni, b’mod partikolari dawk li huma diskriminatorji fir-rigward ta’ prodotti provenjenti minn Stati Membri oħra (sentenza tal‑14 ta’ April 2015, Manea, C‑76/14, EU:C:2015:216, punt 28). Dan l-artikolu jiġi miksur meta t-taxxa imposta fuq il-prodott importat u dik imposta fuq il-prodott nazzjonali simili jiġu kkalkolati b’mod differenti u jsegwu modalitajiet differenti li jwasslu, anki jekk biss f’ċerti każijiet, għal tassazzjoni ogħla tal-prodott importat (sentenza tat‑2 ta’ Settembru 2021, Il‑Kummissjoni vs Il-Portugall (Taxxa fuq il-Vetturi), C‑169/20, EU:C:2021:679, punt 34 u l-ġurisprudenza ċċitata).
23
B’mod iktar speċifiku, fil-qasam tat-tassazzjoni tal-vetturi bil-mutur użati importati, l-Artikolu 110 TFUE huwa intiż li jiggarantixxi n-newtralità perfetta tat-taxxi interni fir-rigward tal-kompetizzjoni bejn il-prodotti li jinsabu diġà fis-suq nazzjonali u l-prodotti importati, u jobbliga, għaldaqstant, lil kull Stat Membru jagħżel u jaġġusta t-taxxi imposti fuq il-vetturi bil-mutur b’mod li dawn ma jkollhomx l-effett li jiffavorixxu l-bejgħ ta’ vetturi użati nazzjonali u b’hekk jiskoraġġixxu l-importazzjoni ta’ vetturi użati simili (ara, f’dan is-sens, is-sentenza tas‑7 ta’ April 2011, Tatu, C‑402/09, EU:C:2011:219, punt 56, u d-digriet tas‑17 ta’ April 2018, dos Santos, C‑640/17, EU:C:2018:275, punt 17).
24
Issa, il-vetturi bil-mutur preżenti fis-suq ta’ Stat Membru huma prodotti nazzjonali tiegħu, fis-sens tal-Artikolu 110 TFUE. Meta dawn il-prodotti jitqiegħdu għall-bejgħ fis-suq tal-vetturi użati ta’ dan l-Istat Membru, dawn għandhom jitqiesu bħala prodotti simili għall-vetturi użati importati tal-istess tip, bl-istess karatteristiċi u li jiddeprezzaw bl-istess mod. Fil-fatt, il-vetturi użati mixtrija fis-suq tal-imsemmi Stat Membru u dawk mixtrija, għall-finijiet tal-importazzjoni u tat-tqegħid fiċ-ċirkulazzjoni fih, fi Stati Membri oħra, jikkostitwixxu prodotti kompetituri (sentenza tas‑7 ta’ April 2011, Tatu, C‑402/09, EU:C:2011:219, punt 55, u d-digriet tas-17 ta’ April 2018, dos Santos, C‑640/17, EU:C:2018:275, punt 16).
25
B’hekk, ikun hemm ksur tal-Artikolu 110 TFUE meta l-ammont tat-taxxa imposta fuq vettura użata provenjenti minn Stat Membru ieħor jeċċedi l-ammont residwu tal-imsemmija taxxa inkorporata fil-valur tal-vetturi użati simili li diġà huma rreġistrati fit-territorju nazzjonali. Fil-fatt, tali xenarju jirriskja li jiffavorixxi l-bejgħ ta’ vetturi użati nazzjonali u li għalhekk jiskoraġġixxi l-importazzjoni ta’ vetturi użati simili (sentenza tad‑19 ta’ Diċembru 2013, X, C‑437/12, EU:C:2013:857, punti 31 u 32 kif ukoll il-ġurisprudenza ċċitata).
26
F’dan il-każ, mill-elementi għad-dispożizzjoni tal-Qorti tal-Ġustizzja jirriżulta li, minn naħa, it-taxxa hija taxxa fuq il-konsum miġbura, b’mod partikolari, fuq kull vettura suġġetta għal obbligu ta’ reġistrazzjoni fil-Portugall u hija eżiġibbli fil-mument meta tali vettura tiġi rrilaxxata għall-konsum f’dan l-Istat. Għalhekk din it-taxxa tapplika għall-vetturi ġodda kif ukoll għall-vetturi użati importati peress li din tinġabar darba biss, mar-rilaxx għall-konsum ta’ vettura speċifika fit-territorju Portugiż.
27
Min-naħa l-oħra, il-qorti tar-rinviju tispjega li l-Artikolu 8 tal-Kodiċi tat-Taxxa fuq il-Vetturi kien suġġett għal modifika li seħħet wara d-data tal-ewwel reġistrazzjoni tal-vettura inkwistjoni fil-kawża prinċipali fil-Ġermanja, iżda qabel ir-rilaxx tagħha għall-konsum fil-Portugall. L-imsemmija modifika kienet intiża li tagħmel iktar eżiġenti l-kundizzjonijiet li għandhom jiġu ssodisfatti sabiex vettura tkun tista’ tibbenefika mill-applikazzjoni tar-rata mnaqqsa ugwali għal 25 % tat-taxxa.
28
Fil-fatt, kif jirriżulta mit-talba għal deċiżjoni preliminari, taħt is-sistema li kienet applikabbli fil-Portugall bis-saħħa tal-Artikolu 8(1)(d) tal-Kodiċi tat-Taxxa fuq il-Vetturi, fil-verżjoni tiegħu li tirriżulta mil-Liġi Nru 82‑D/2014, fid-data tal-ewwel reġistrazzjoni tal-vettura inkwistjoni fil-kawża prinċipali fil-Ġermanja, tali vettura setgħet tippretendi li għandha tibbenefika mill-applikazzjoni tar-rata mnaqqsa ugwali għal 25 % tat-taxxa. Min-naħa l-oħra, fid-data tar-rilaxx tagħha għall-konsum fil-Portugall, l-imsemmija vettura ma ssodisfatx il-kundizzjonijiet previsti sabiex tibbenefika minn tali rata mnaqqsa taħt is-sistema prevista fl-Artikolu 8(1)(d) tal-Kodiċi tat-Taxxa fuq il-Vetturi, fil-verżjoni tiegħu li tirriżulta mil-Liġi Nru 75‑B/2020.
29
Għaldaqstant, tista’ tiġi applikata t-taxxa b’rata differenti fuq il-vetturi użati tal-istess tip, bl-istess karatteristiċi u li jiddeprezzaw bl-istess mod, li għalhekk huma prodotti simili fis-sens tal-ġurisprudenza msemmija fil-punt 24 ta’ din is-sentenza, skont jekk ikunux ġew irrilaxxati għall-konsum fil-Portugall qabel jew wara l-emenda leġiżlattiva deskritta fil-punti 27 u 28 ta’ din is-sentenza.
30
F’dan il-kuntest, hija l-qorti tar-rinviju li għandha tivverifika li, fil-mument tar-rilaxx ta’ vettura użata għall-konsum fil-Portugall provenjenti minn Stat Membru ieħor, tali implimentazzjoni tal-leġiżlazzjoni dwar it-taxxa ma twassalx biex it-taxxa imposta fuq l-imsemmija vettura użata teċċedi l-ammont residwu tal-imsemmija taxxa inkorporata fil-valur tal-vetturi użati simili diġà rreġistrati fit-territorju nazzjonali u b’hekk ma tirriskjax li tiffavorixxi l-bejgħ ta’ vetturi użati nazzjonali kif ukoll li tiskoraġġixxi l-importazzjoni ta’ vetturi użati simili, fis-sens tal-ġurisprudenza msemmija fil-punt 25 ta’ din is-sentenza.
31
Fl-ewwel lok, din il-qorti għandha tieħu inkunsiderazzjoni, minn naħa, il-fatt li t-taxxa tinġabar bir-rata sħiħa mal-importazzjoni u r-rilaxx għall-konsum ta’ tali vettura minn Stat Membru ieħor, anki meta l-imsemmija vettura kienet tissodisfa l-kundizzjonijiet sabiex tibbenefika mill-applikazzjoni tar-rata mnaqqsa ugwali għal 25 % ta’ din it-taxxa fil-mument meta ġiet irreġistrata għall-ewwel darba f’dan l-Istat Membru l-ieħor. Min-naħa l-oħra, hija jkollha tieħu inkunsiderazzjoni l-fatt li x-xerrej ta’ vettura użata simili, diġà preżenti fis-suq Portugiż, għandu jħallas biss l-ammont tat-taxxa residwa inkorporata fil-valur kummerċjali tal-vettura li huwa xtara, fejn il-valur ta’ din it-taxxa huwa, barra minn hekk, marbut ma’ tali rata mnaqqsa mħallsa mar-rilaxx għall-konsum inizjali ta’ din il-vettura.
32
F’dan ir-rigward, għandu jitfakkar li l-Qorti tal-Ġustizzja ppreċiżat li l-Istati Membri ma jistgħux jistabbilixxu taxxi ġodda jew jagħmlu modifiki f’dawk eżistenti li jkollhom l-għan jew l-effett li jiskoraġġixxu l-bejgħ ta’ prodotti importati favur il-bejgħ ta’ prodotti simili disponibbli fis-suq nazzjonali u introdotti fih qabel id-dħul fis-seħħ tal-imsemmija taxxi jew modifiki (sentenza tad‑19 ta’ Diċembru 2013, X, C‑437/12, EU:C:2013:857, punt 35).
33
Fit-tieni lok, mill-ispjegazzjonijiet mogħtija mill-qorti tar-rinviju jirriżulta li l-modalitajiet ta’ kalkolu tat-taxxa ġew immodifikati progressivament permezz ta’ numru ta’ riformi leġiżlattivi, sabiex minn meta saru dawn il-modifiki l-komponenti ambjentali tagħha jieħdu inkunsiderazzjoni d-deprezzament li jirriżulta mit-tul ta’ użu tal-vetturi użati importati fil-Portugall.
34
Madankollu, suġġett għall-verifiki li għandhom isiru mill-qorti tar-rinviju, tali riformi leġiżlattivi ma jidhrux li huma ta’ natura li jiggarantixxu, waħedhom, applikazzjoni tat-taxxa kompatibbli mal-Artikolu 110 TFUE. Fil-fatt, kif jirriżulta, essenzjalment, mill-punt 31 ta’ din is-sentenza, il-valur kummerċjali tal-vetturi simili għal vettura bħal dik inkwistjoni fil-kawża prinċipali, li huma wkoll ikkummerċjalizzati fis-suq Portugiż tal-vetturi użati u li bbenefikaw mill-applikazzjoni tar-rata mnaqqsa ugwali għal 25 % tat-taxxa mar-rilaxx tagħhom għall-konsum, jinkludi l-ammont residwu tal-imsemmija taxxa. Issa, huwa b’rabta mar-rata li biha tħallset din it-taxxa li tali ammont residwu għandu jiġi evalwat.
35
Fid-dawl tal-motivi kollha preċedenti, hemm lok li r-risposta għad-domanda magħmula tkun li l-Artikolu 110 TFUE għandu jiġi interpretat fis-sens li jipprekludi li, fid-data tar-rilaxx għall-konsum, fi Stat Membru, ta’ vettura li ġiet irreġistrata għall-ewwel darba fi Stat Membru ieħor, tiġi kkalkolata taxxa fuq il-vetturi skont ir-regoli applikabbli f’din id-data, filwaqt li fi żmien l-ewwel reġistrazzjoni ta’ din il-vettura kienet fis-seħħ verżjoni preċedenti tal-leġiżlazzjoni dwar din it-taxxa, li twassal sabiex tiġi applikata taxxa iktar dgħajfa u li minnha setgħu jibbenefikaw il-vetturi simili bl-istess karatteristiċi rilevanti bħal din il-vettura iżda li ġew irreġistrati għall-ewwel darba f’dan l-ewwel Stat Membru, jekk, u sa fejn, l-ammont tat-taxxa miġbura fuq l-istess vettura importata jeċċedi l-ammont tal-valur residwu tat-taxxa li hija inkorporata fil-valur tal-vetturi nazzjonali simili preżenti fis-suq nazzjonali tal-vetturi użati.
Fuq l-ispejjeż
36
Peress li l-proċedura għandha, fir-rigward tal-partijiet fil-kawża prinċipali, in-natura ta’ kwistjoni mqajma quddiem il-qorti tar-rinviju, hija dik il-qorti li tiddeċiedi fuq l-ispejjeż. L-ispejjeż sostnuti għas-sottomissjoni tal-osservazzjonijiet lill-Qorti tal-Ġustizzja, minbarra dawk tal-imsemmija partijiet, ma jistgħux jitħallsu lura.
Għal dawn il-motivi, Il-Qorti tal-Ġustizzja (It-Tmien Awla) taqta’ u tiddeċiedi:
L-Artikolu 110 TFUE għandu jiġi interpretat fis-sens li jipprekludi li, fid-data tar-rilaxx għall-konsum, fi Stat Membru, ta’ vettura li ġiet irreġistrata għall-ewwel darba fi Stat Membru ieħor, tiġi kkalkolata taxxa fuq il-vetturi skont ir-regoli applikabbli f’din id-data, filwaqt li fi żmien l-ewwel reġistrazzjoni ta’ din il-vettura kienet fis-seħħ verżjoni preċedenti tal-leġiżlazzjoni dwar din it-taxxa, li twassal sabiex tiġi applikata taxxa iktar dgħajfa u li minnha setgħu jibbenefikaw il-vetturi simili bl-istess karatteristiċi rilevanti bħal din il-vettura iżda li ġew irreġistrati għall-ewwel darba f’dan l-ewwel Stat Membru, jekk, u sa fejn, l-ammont tat-taxxa miġbura fuq l-istess vettura importata jeċċedi l-ammont tal-valur residwu tat-taxxa li hija inkorporata fil-valur tal-vetturi nazzjonali simili preżenti fis-suq nazzjonali tal-vetturi użati.
Firem
(
*1
)	Lingwa tal-kawża: il-Portugiż.